**Ninge vântos, cu fulgi de titan...**

*Gabriel Cristea*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Ninge metalic cu fulgi bivalenți

- lovituri de ciocan pe arborii goi -

de parc-ar pica din nori transcendenți

metal risipit printre pași de strigoi.

Văd cer de mercur pe albul miraj

și stoluri de corbi croncănind a polei

Mi-e gândul un zbor căzut în picaj,

fosilă captivă în ambră și stei.

E soarele-nchis în griul palat,

iar viezurii suri - iubitori de bârlog -

prin glodul obscur, cu frunze pavat,

adulmecă iarna și timpul zbârlog.

Balauri îmi par stejarii-troian,

de-al crengilor zbucium sub nori căzători;

Și ninge vântos, cu fulgi de titan,

prin ochi nălucind strălumină de zori.